REGULAMENTUL (UE) 2022/1406 AL COMISIEI

din 3 august 2022

de modificare a anexelor II, III și V la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru metoxifenozid, propoxur, spinosad și tiram din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 14 alineatul (1) litera (a), articolul 18 alineatul (1) litera (b) și articolul 49 alineatul (2),

întrucât:

(1) Pentru metoxifenozid și spinosad, au fost stabilite limite maxime de reziduuri (LMR) în partea A din anexa III la Regulamentul (CE) nr. 396/2005. Pentru propoxur și tiram, au fost stabilite LMR-uri în anexa II și în partea B din anexa III la Regulamentul (CE) nr. 396/2005, în funcție de produs.

(2) Pentru metoxifenozid, în contextul procedurii de reînnoire a aprobării acestei substanțe active în conformitate cu Regulamentul (CE) nr. 1107/2009 al Parlamentului European și al Consiliului (2), Autoritatea Europeană pentru Siguranța Alimentară (denumită în continuare „autoritatea”) a publicat o concluzie privind evaluarea inter pares a evaluării riscurilor prezentate de substanța activă respectivă (3), care confirmă doza zilnică acceptabilă existentă (DZA) și stabilește o doză acută de referință (DAR) mai scăzută.

(3) În conformitate cu articolul 43 din Regulamentul (CE) nr. 396/2005, Comisia a solicitat autorității să furnizeze un aviz motivat în care să evalueze riscurile pe care le pot prezenta pentru consumatori actualele LMR-uri pentru metoxifenozid, având în vedere nivelul mai scăzut al DAR menționat mai sus.

(4) În avizul său motivat (4), autoritatea a identificat riscuri inacceptabile în ceea ce privește LMR-urile actuale pentru portocale, grepfruturi, mandarine, pere, piersici, mere, tomate și broccoli. Statele membre au fost consultate și invitate să raporteze posibile proceduri alternative de bune practici agricole (BPA) care nu ar determina riscuri inacceptabile pentru consumatori. Statele membre au identificat o astfel de BPA alternativă numai pentru tomate. Autoritatea a efectuat apoi un calcul al expunerii luând în considerare datele privind reziduurile din cadrul BPA alternative pentru tomate și efectele decojirii fructelor citrice stabilite în cursul evaluării inter pares a substanței. Cu toate acestea, pentru fructele citrice (portocale, grepfruturi, mandarine), autoritatea a explicat că LMR-urile existente sunt sigure în asociere cu efectele decojirii stabilite în cursul evaluării inter pares. Pentru toate celelalte produse în cauză, LMR-urile trebuie stabilite la limita de cuantificare (LOQ) relevantă.

(5) Pentru propoxur, Comisia a solicitat autorității, în conformitate cu articolul 43 din Regulamentul (CE) nr. 396/2005, să evalueze proprietățile toxicologice, să obțină valori toxicologice de referință și să evalueze LMR-urile existente, deoarece substanța nu a fost niciodată evaluată în UE, iar recent au fost raportate constatări. În avizul său motivat (5), autoritatea nu a putut obține valori toxicologice de referință ale UE pentru propoxur și, prin urmare, nu a putut formula o concluzie cu privire la siguranța LMR-urilor pentru consumatori. Autoritatea a concluzionat că este necesară o analiză suplimentară din partea responsabililor cu gestionarea riscurilor. Din perspectiva gestionării riscurilor, în absența acestor date pentru toate produsele, nu poate fi exclus un risc pentru consumatori. Deoarece utilizările acestei substanțe nu mai sunt autorizate în Uniune, LMR-urile trebuie stabilite la nivelul LOQ în anexa V la Regulamentul (CE) nr. 396/2005.

(6) Pentru spinosad, autoritatea a prezentat, în cadrul procedurii de reînnoire a aprobării acestei substanțe active în conformitate cu Regulamentul (CE) nr. 1107/2009, o concluzie cu privire la evaluarea inter pares a evaluării riscurilor prezentate de substanța activă respectivă (6), stabilind pentru prima dată o DAR.

(7) În conformitate cu articolul 43 din Regulamentul (CE) nr. 396/2005, Comisia a solicitat autorității să evalueze riscurile pe care le pot prezenta pentru consumatori actualele LMR-uri pentru spinosad, având în vedere noua DAR menționată mai sus.

(8) În avizul său motivat (7), autoritatea a identificat riscuri pentru consumatori în ceea ce privește ardeii dulci/gogoșarii, lăptucile, scarola/cicoarea cu frunze întregi, spanacul, sfecla de pețiol/frunzele de sfeclă și cicorile witloof/andivele. Statele membre au fost consultate și invitate să raporteze posibile proceduri alternative de BPA care nu ar determina riscuri inacceptabile pentru consumatori. Statele membre au identificat BPA alternative pentru toate produsele vizate. Prin urmare, autoritatea a recomandat reducerea LMR-urilor pentru produsele respective. Pentru produsele respective, trebuie stabilite LMR-uri la nivelul identificat de autoritate.

(9) Pentru tiram, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (8). Tiramul nu mai este aprobat în Uniune și toate autorizațiile pentru produsele de protecție a plantelor care conțin această substanță au fost revocate. Prin urmare, în conformitate cu articolul 17 din Regulamentul (CE) nr. 396/2005 coroborat cu articolul 14 alineatul (1) litera (a) din acesta, LMR-urile stabilite pentru tiram în anexa II și în partea B din anexa III la Regulamentul (CE) nr. 396/2005 trebuie eliminate. Autoritatea a evaluat, de asemenea, toleranțele existente la import pentru tiram, dar, în absența datelor toxicologice pentru metabolitul său M1, autoritatea nu a putut finaliza evaluarea riscurilor pentru consumatori și a concluzionat că este necesară o analiză suplimentară din partea responsabililor cu gestionarea riscurilor. Din perspectiva gestionării riscurilor, în absența acestor date și ținând seama de motivele pentru care nu a fost reînnoită aprobarea tiramului, pentru toate produsele, nu poate fi exclus un risc pentru consumatori și trebuie stabilite LMR-uri, în anexa V la Regulamentul (CE) nr. 396/2005, la nivelul LOQ.

(10) În ceea ce privește produsele pe care utilizarea produsului de protecție a plantelor în cauză nu este autorizată și pentru care nu există toleranțe la import sau limite maxime pentru reziduuri conform Codex Alimentarius (CXL-uri), este necesar ca LMR-urile să fie stabilite la LOQ specifică sau să se aplice LMR implicită, astfel cum se prevede la articolul 18 alineatul (1) litera (b) din Regulamentul (CE) nr. 396/2005.

(11) Comisia a consultat laboratoarele de referință ale Uniunii Europene pentru reziduurile de pesticide cu privire la necesitatea de a adapta anumite limite de cuantificare. În ceea ce privește mai multe substanțe, laboratoarele menționate au concluzionat că, pentru anumite produse, progresele tehnice necesită stabilirea unor limite de cuantificare specifice.

(12) Pe baza avizelor motivate ale autorității și ținând seama de factorii relevanți pentru subiectul în cauză, modificările adecvate ale LMR-urilor îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.

(13) Partenerii comerciali ai Uniunii au fost consultați cu privire la noile LMR-uri prin intermediul Organizației Mondiale a Comerțului, iar observațiile lor au fost luate în considerare.

(14) Prin urmare, Regulamentul (CE) nr. 396/2005 trebuie modificat în consecință.

(15) Pentru a permite comercializarea, prelucrarea și consumul produselor în condiții normale, prezentul regulament trebuie să prevadă o măsură tranzitorie pentru produsele care au fost produse înainte de modificarea LMR-urilor și pentru care informațiile arată că se menține un nivel ridicat al protecției consumatorilor.

(16) Înainte ca LMR-urile modificate să devină aplicabile, trebuie acordat un termen rezonabil pentru a permite statelor membre, țărilor terțe și operatorilor din sectorul alimentar să se pregătească pentru îndeplinirea noilor cerințe care vor rezulta din modificarea LMR-urilor.

(17) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Anexele II, III și V la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2 Regulamentul (CE) nr. 396/2005, astfel cum era formulat înainte de modificarea adusă prin prezentul regulament, continuă să se aplice produselor care au fost obținute sau importate în Uniune înainte de 28 februarie 2023, cu excepția metoxifenozidului în pere, piersici, mere și broccoli, a propoxurului pe toate produsele și a tiramului pe toate produsele.

Articolul 3 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene. Se aplică de la 28 februarie 2023.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 3 august 2022. Pentru Comisie Președinta Ursula VON DER LEYEN

(1) JO L 70, 16.3.2005, p. 1.

(2) Regulamentul (CE) nr. 1107/2009 al Parlamentului European și al Consiliului 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (JO L 309, 24.11.2009, p. 1).

(3) Autoritatea Europeană pentru Siguranța Alimentară; Conclusion on the peer review of the pesticide risk assessment of the active substance methoxyfenozide (Concluzia evaluării inter pares a riscului utilizării ca pesticid a substanței active metoxifenozid). EFSA Journal 2017;15(9):4978.

(4) Autoritatea Europeană pentru Siguranța Alimentară; Focused assessment of certain existing MRLs of concern for methoxyfenozide (Evaluare țintită a anumitor LMR-uri existente pentru metoxifenozid, care suscită preocupări). EFSA Journal 2020;18(12):6330.

(5) Autoritatea Europeană pentru Siguranța Alimentară; Reasoned opinion on the toxicological properties and maximum residue levels for propoxur (Aviz motivat privind proprietățile toxicologice și limitele maxime de reziduuri pentru propoxur). EFSA Journal 2021;19(1):6374.

(6) Autoritatea Europeană pentru Siguranța Alimentară; Conclusion on the peer review of the pesticide risk assessment of the active substance spinosad (Concluzia evaluării inter pares a riscului utilizării ca pesticid a substanței active spinosad). EFSA Journal 2018;16(5):5252.

(7) Autoritatea Europeană pentru Siguranța Alimentară; Focused assessment of certain existing MRLs of concern for spinosad (Evaluare țintită a anumitor LMR-uri existente pentru spinosad, care suscită preocupări). EFSA Journal 2021;19(2):6404.

(8) Autoritatea Europeană pentru Siguranța Alimentară; Reasoned opinion on the review of the existing maximum residue levels for thiram according to Article 12 of Regulation (EC) No 396/2005 [Aviz motivat privind revizuirea limitelor maxime de reziduuri existente pentru tiram în conformitate cu articolul 12 din Regulamentul (CE) nr. 396/2005]. EFSA Journal 2021;19(1):6391.